Document ID: /roh_data/filtered/fineweb-2-filterrobots_roh.jsonl.gz/47956

Informationen Coronavirus
Infurmaziuns coronavirus
Informazioni coronavirus
Cun tgirar uffants, far cumpras, tgirar animals (manar a spass chauns, pavlar giaglinas e.u.v.), barattar cudeschs u cun in simpel telefonat a persunas che vivan sulettas: La societad civila po sa gidar vicendaivlamain ed è ussa dumandada.
Nus As recumandain las suandantas plattafurmas per sa colliar directamain al lieu. Persunas che tschertgan agid pon plazzar là lur basegns, e persunas che gidan pon publitgar purschidas:
Temps extraordinaris pretendan soluziuns extraordinarias. Quai han er ils creaturs da la plattafurma GRhome pensà, la pagina-web che porscha normalmain inspiraziuns turisticas. Tenor ina communicaziun a las medias ha la Cuminanza d'interess turissem en il Grischun perquai inizià la nova plattafurma GRhelp. L’idea è simpla: Sin la plattafurma vegnan differentas purschidas d’agid publitgadas e survegnan uschia attenziun en l’entir chantun.
Las purschidas èn differentas e consistan da purschiders privats e commerzials. Manaschis da gastronomia procuran cun servetschs da pasts u take aways per l’alimentaziun. Auters manaschis commerzials porschan furniziuns a chasa sco per exempel per nutriment, plantas, cudeschs, material da biro e diversas autras spezialitads. Persunas privatas sa porschan per exempel da gidar a far cumissiuns.
La vita en il Grischun cuntinuescha. Numerusas interpresas grischunas han fatg da la necessitad ina virtid ed han creà bleras purschidas: servetschs da furnir a chasa, chaschas da brevs per retrair rauba u er agens commerzis online e spediziuns postalas.
Sin hilf-jetzt.ch pudais Vus chattar a maun da Voss numer postal (u da las vischnancas vischinas) gruppas che porschan agid local.
Tgi che tschertga agid, chatta qua ina glista da datas da contact u da gruppas da Facebook, da WhatsApp u da Telegram che porschan agid.
Tgi che vuless gidar, po daventar commember d'ina gruppa existenta u gist stgaffir ina nova gruppa.
Impurtant
Savens èn questas gruppas organisadas sur l'internet u sur apps. Sche Vus n'utilisais betg medias socialas, dumandai persunas enconuschentas (p.ex. scolaras u scolars, uffants) per agid tar l'intermediaziun da contacts. Per voluntarias e voluntaris èsi er central che persunas senza access a l'internet vegnian rendidas attentas a la purschida. Enconuschais Vus persunas attempadas che dovran sustegn, ma che n'èn betg activas en las medias socialas? Gidai ellas a stabilir contacts cun uniuns u cun voluntarias e voluntaris.
Faschai per plaschair attenziun d'observar conscienziusamain tar tut las interacziuns las mesiras d'igiena e las instrucziuns d'agir dal UFSP. bei sämtlichen Interaktionen gewissenhaft zu befolgen.